Anne Aasheim
Store norske leksikon,Kunst og estetikk,Kulturpolitikk og -administrasjon
Anne Aasheim var en norsk journalist, redaktør, radio- og fjernsynsleder og de siste årene av sitt liv en sentral kulturadministrator.
Hun studerte sammenlignende politikk og flerkulturell forståelse og startet sin journalistkarriere i Varden i Skien som 17-åring. Senere arbeidet hun i Dagen og Bergens Arbeiderblad.Aasheim arbeidet i NRK fra 1988 til 2006, hvor hun begynte som programsekretær i NRK Hordaland. Senere fikk hun en rekke lederstillinger på Marienlyst, både i radio og TV. Anne Aasheim var blant annet med på å etablere radiokanalen P3. Hun var i 1995–1997 stedfortredende kanalsjef for P2. I perioden som distriktsredaktør for Østlandssendingen (1997–2000) hadde hun blant annet ansvar for å bygge opp den flerkulturelle programposten Migrapolis. Aasheim ble i 1999 fungerende kultursjef i NRK med ansvar for å slå sammen kulturavdelingene i radio og TV. I 2001–2005 var hun nyhets- og distriktsdirektør i NRK.I perioden 2006–2010 var hun tilbake i avisbransjen, som sjefredaktør i Dagbladet, og ledet krevende omstillingsprosesser.Fra 2011 og fram til sin død var Anne Aasheim direktør i Norsk kulturråd, og hadde dermed en av de mest sentrale rollene i norsk kulturliv. I løpet av disse årene omorganiserte og moderniserte hun kulturrådets virksomhet. Hun ble regnet som en sterk og respektert kulturbyråkrat med stor gjennomføringsevne. I 2014 kåret Aftenposten Aasheim til kultur-Norges mektigste kvinne.Anne Aasheim var fra 2013 medlem av universitetsstyret i Oslo (UiO). Les mer i Store norske leksikon Dagbladet Norsk kulturråd